Onbekende vrou uitgeken met Maroela Media se hulp | Maroela Media
Onbekende vrou uitgeken met Maroela Media se hulp
Die onbekende vrou is as Elchenette Rademeyer (26) uitgeken. Profiel: SAPD
Die liggaam van die jong vrou wie se liggaam twee weke gelede buite Pretoria gevind is, is uitgeken nadat Maroela Media Woensdag inligting van die polisie gepubliseer het waarin hulle hulp versoek het om haar te identifiseer.
Konst. Tumisang Moloto, polisiewoordvoerder, het Donderdag aan Maroela Media gesê verskeie pogings is tevergeefs deur die Erasmia-polisiestasie aangewend om die slagoffer te identifiseer en haar familie op te spoor nadat haar liggaam op 13 September op die oewer van 'n rivier in die omgewing van die Hennops Pride-woonwapark, langs die R511-pad, noordwes van Centurion, gevind is.
Die polisie se slagofferidentifikasiesentrum het 'n profiel van die vrou opgestel om aan die media te verskaf in 'n poging om haar identiteit met die hulp van die publiek te bepaal.
'n Leser het Maroela Media se berig gesien, die oorledene se profiel herken en haar familie in kennis gestel.
"Haar liggaam is Donderdagoggend deur haar pa uitgeken as dié van Elchenette Rademeyer (26). Haar familie het haar nie as vermis aangemeld nie aangesien sy nie by hulle gewoon het nie en hulle nie bewus was van die voorval nie," het Moloto gesê.
Rademeyer se pa het aan Maroela Media gesê die familie wil nie kommentaar lewer nie tot en met die polisie se ondersoek afgehandel is.
Maroela Media het Woensdag berig 'n ooggetuie het die polisie op 13 September ontbied en gesê sy het tussen 09:00 en 10:00 twee mans en 'n vrou gesien waar hulle die liggaam van 'n wit vrou in die rivier gooi. Volgens die ooggetuie het die drie verdagtes in 'n blou Audi A3 gery. Die registrasienommer van die motor is nie bekend nie.
Moloto het gesê 'n nadoodse ondersoek is gedoen en die polisie wag nog vir die uitslae om te bepaal hoe sy dood is. "Sy het sigbare merke aan haar liggaam gehad, maar die oorsaak van haar dood kan nie bevestig word voordat die uitslae van die nadoodse ondersoek bekend is nie," het Moloto gesê.
Die Erasmia-polisie ondersoek 'n saak van moord. Hulle het 'n beroep gedoen op mense wat hulle kan bystaan in hul ondersoek om die ondersoekbeampte, konst. Moima, by 083 317 7150 of die Erasmia-polisie by 012 370 1777 te bel.
Elchenette Rademeyer Hennops Pride Jane Doe misdaad Pretoria
120 skote afgevuur tydens taxi-skietery
Stappe geneem teen DA-LP oor PW Botha-inskrywing
Baie mooi Maroela dit wys jou hoe baie mense lees julle nuus mag julle net groei en meer lesers kry
Ja hier kan jy nuus lees sonder kwota!!
Ek sien op Google die vrou (indien dit dieselfde vrou is) het gaan yoga klasse aanbied by Kgosi Mampuru tronk op May 29 2015 sjoe wonder of dit nie dalk iemand van daar af is wat haar kon vermoor nie.Baie bly dat sy geidentifiseer is.RIV Vrou!!!!
So tragies, mens leef so bymekaar verby. Sterkte aan familie.
BLOU Audi ?
Dalk tyd dat die kleur(e) van voertuie ook registreer moet word ? Mooi so Maroela, wys net die mag van die media.